जिस पिच पर बवाल, उसे बनाने वाले ने कहा-40 साल से बना रहा हूं
India Vs Australia 3rd Test Indore Holkar Stadium. इंदौर की जिस पिच को लेकर बवाल मच रहा है, उसे बनाने वाले क्यूरेटर समंदर सिंह चौहान से जब दैनिक भास्कर ने बात की तो उन्होंने कहा- 40 साल से पिच बना रहा हूं
इंदौर के होलकर स्टेडियम में भारत-ऑस्ट्रेलिया के बीच तीसरे टेस्ट मैच में पहले 2 दिन में ही 30 विकेट गिर गए और तीसरे दिन भारत बुरी तरह हार गया। इसके लिए पिच पर ठीकरा फोड़ा जा रहा है लेकिन कुछ प्रशंसक पहले बैटिंग करने के फैसले से भी नाखुश नजर आए। टर्निंग विकेट के कारण जब पहले ही दिन से ऑस्ट्रेलियन स्पिनर बल्लेबाजों पर हावी हुए तो पिच को लेकर दुनियाभर में हल्ला मच गया। एक-एक कर इंडिया टीम पवेलियन लौटती रही। सोशल मीडिया पर लोगों ने पिच को लेकर जमकर मीम्स बनाए और वायरल किए।
इंदौर की जिस पिच को लेकर बवाल मच रहा है, उसे बनाने वाले क्यूरेटर समंदर सिंह चौहान से जब दैनिक भास्कर ने बात की तो उन्होंने कहा- '40 साल से पिच बना रहा हूं, लेकिन अभी कुछ नहीं कहूंगा। वे बीसीसीआई की गाइड लाइन बताते रहे।'
15 दिन में कोई टेस्ट पिच तैयार नहीं होती, इस बात में कितना दम?
भारत और ऑस्ट्रेलिया के बीच तीसरा टेस्ट मैच पहले हिमाचल के धर्मशाला में होने वाला था। वहां मैदान तैयार नहीं होने का कारण बीसीसीआई ने 13 फरवरी को मैच इंदौर शिफ्ट कर दिया। तब ऑस्ट्रेलियाई मीडिया ने सवाल खड़े करते हुए कहा कि भारतीय स्पिनरों को फायदा पहुंचाने के लिए ऐसा किया है। हालांकि, तब उनके आरोपों को भारतीय खिलाड़ियों ने खारिज कर दिया और कहा कि होलकर की पिच पर हाई स्कोरिंग मैच रहे हैं।
हाल ही में हुए रणजी ट्रॉफी में तेज गेंदबाजों ने इसी पिच पर कई विकेट लिए हैं। मैच में ऑस्ट्रेलियाई मीडिया की आशंका सही साबित हुई और मुश्किलें इंडिया टीम की बढ़ गई। ऑस्ट्रेलिया के स्पिनरों का ऐसा जादू चला कि शुरुआती एक घंटे में ही भारत की आधी टीम पवेलियन लौट गई।
एक मीडिया रिपोर्ट में एक्सपर्ट के हवाले से कहा गया है कि 13 फरवरी को इंदौर को मैच मिला जबकि फरवरी में यहां रणजी के मैच ही होते रहे। 1 मार्च को इंटरनेशनल टेस्ट मैच होना था, ऐसे में पिच को तैयार करने का पर्याप्त समय नहीं मिला। एक पिच एक्सपर्ट ने गोपनीयता बनाए रखने की शर्त पर मीडिया से कहा, 'एक टेस्ट विकेट तैयार करने के लिए कम से कम एक महीना लगता है। पिच को भी आराम चाहिए होता है। इस मामले में रणजी ट्रॉफी सेमीफाइनल और इस मैच के बीच दो हफ्ते का भी समय नहीं था। इससे पहले यहां पिछले महीने भारत बनाम न्यूजीलैंड के बीच वनडे खेला गया था।'
जैसा क्यूरेटर को बोला होगा, उसने करके दे दिया
बीसीसीआई के पूर्व सचिव संजय जगदाले का कहना है कि इंदौर का विकेट कभी टर्निंग विकेट नहीं रहा है, फेयर विकेट रहा है, फास्ट बॉलर को भी विकेट मिले हैं। रणजी मैच के रिकॉर्ड हमारे सामने हैं। हमारे यहां लाल मिट्‌टी, काली मिट्‌टी और दोनों मिक्स वाले भी विकेट हैं। अभी मैच काली मिट्‌टी की पिच पर हो रहा है। ये वाला विकेट जरूर टर्निंग विकेट है। क्यूरेटर को जैसा बोला होगा, वो करके उसने दे दिया। उसको फ्री हैंड छोड़ देते तो वो बढ़िया विकेट बनाकर देता।
काली मिट्‌टी की पिच पर हो रहा मैच
बता दें, मैच काली मिट्‌टी की पिच पर हो रहा है। इस पिच पर लाल मिट्‌टी की पिच की तुलना में बॉल लो रहती है, स्लो रहती है। लाल मिट्‌टी की पिच पर बाउंस ज्यादा होता है। तेज गेंदबाज को भी मदद मिलती है और बैटिंग के लिए भी ठीक रहती है और तीसरे दिन से गेंद स्पिन भी होने लगती है।
पिच बनाने वाले क्यूरेटर ने कहा- इस बारे में एमपीसीए से पूछिए
होलकर की जिस पिच को लेकर सवाल खड़े हुए उसे बनाने वाले क्यूरेटर समंदर सिंह चौहान से जब दैनिक भास्कर ने बात की तो वे कोड ऑफ कंडक्ट का हवाला देकर कुछ भी कहने को तैयार नहीं हुए। उन्होंने गेंद MPCA अधिकारियों के पाले में डाल दी। इस मैच के बाद बता पाऊंगा कि पिच कैसे बनती है।' पिच तैयार करने में उन्हें फ्री हैंड दिया या नहीं इस पर भी वे चुप्पी साध गए।
पिच और आउटफील्ड की 6 रेटिंग होती है
मैच में ड्यूटी पर मौजूद ICC मैच रेफरी मैच खत्म होते ही पिच और आउटफील्ड को पॉइंट करता है और उसकी एक रिपोर्ट ICC को भेजता है। पिच और आउटफील्ड की 6 रेटिंग होती है। इसमें वेरी गुड, गुड, एवरेज, बिलो एवरेज, पुअर और अनफिट आता है। एवरेज का मतलब होता है कि पिच परफेक्ट नहीं थी, लेकिन निष्पक्ष थी। वहीं अब नागपुर और दिल्ली के बाद इंदौर की पिच को आईसीसी द्वारा 'औसत' की रेटिंग दी जा सकती है। मैदान पर लास्ट टेस्ट मैच साल 2019 में भारत और बांग्लादेश के बीच खेला गया था, जिसमें पिच और आउटफील्ड को वैरी गुड रेटिंग मिली थी।
मैच रैफरी ने पिच को खराब माना
जिस बात का डर था आखिरकार वही हुआ। आईसीसी के मैच रैफरी ने भारत और आस्ट्रेलिया के बीच बार्डर-गावस्कर ट्रॉफी के तीसरे टेस्ट की पिच को खराब (poor) करार दिया है। शुक्रवार को मैच रैफरी ने आईसीसी को दी गई मैच रिपोर्ट में होलकर स्टेडियम की टेस्ट पिच को 3 डिमेरिट अंक दिए हैं। अब बीसीसीआई के पास इसके खिलाफ अपील करने के लिए 14 दिन का समय है। पिच और आउटफील्ड मॉनिटरिंग प्रक्रिया के तहत "खराब" माना है। ICC मैच रेफरी क्रिस ब्रॉड ने तीसरे टेस्ट में दोनों टीमों के कप्तान रोहित शर्मा और स्टीव स्मिथ के परामर्श के बाद अपनी रिपोर्ट सौंपी।
पिच के कारण 1997 में होना पड़ा था शर्मसार 
25 दिसंबर 1997 को भारत-श्रीलंका के बीच वनडे मैच इंदौर के नेहरू स्टेडियम में खेला गया था। उस वक्त श्रीलंका के कप्तान अर्जुन रणतुंगा हुआ करते थे, उन्होंने इंदौर में टॉस जीतकर पहले बल्लेबाजी करने का फैसला लिया था, लेकिन जब श्रीलंका के बल्लेबाज मैदान में उतरे तो अवाक रह गए।
गेंद पिच पर खतरनाक अंदाज में उछल रही थी। पहले ही ओवर की चौथी गेंद पर भारत के जवागल श्रीनाथ ने कालू विथर्ना को पवेलियन का रास्ता दिखा दिया था। जयसूर्या और रोशन महानामा के लिए इस पिच पर बल्लेबाजी करना बेहद मुश्किल था। गेंद की उछाल इतना था कि बल्लेबाज को चोट लगने का खतरा था। गेंद अनियमित तरीके से उछाल और स्पीड पा रही थी।
इसके बाद कप्तान रणतुंगा मैदान में पहुंचे और उन्होंने भारत के तत्कालीन कप्तान सचिन से बातचीत कर इस मैच को रद्द करने पर सहमति बना ली। मैच के रद्द होने की खबर सुनते ही फैंस को जहां निराशा हुई वहीं इंदौर के नेहरू स्टेडियम को क्रिकेट जगत के सामने शर्मसार होना पड़ा।
इसके चलते इस मैदान को 2 साल के लिए प्रतिबंधित भी कर दिया गया। हालांकि, जब 2 साल के प्रतिबंध के बाद इस मैदान पर मैच हुआ तो तेंदुलकर ने इसे यादगार बना दिया और 31 मार्च 2001 को उन्होंने अपने 10 हजार रन पूरे किए।
जानिए कैसे 2 दिन में सिमट गया मैच
इंदौर में हुए टेस्ट मैच से जुड़ी ये खबर भी पढ़ें
रोहित ने माना- टीम इंडिया ने मांगा था स्पिन ट्रैक:कहा- फैसला सभी का था, हमने पहली पारी में अच्छी बैटिंग नहीं की
इंदौर टेस्ट में ऑस्ट्रेलिया से मिली 9 विकेट की करारी हार के बाद भारतीय कप्तान रोहित शर्मा ने कहा है कि स्पिन फ्रेंडली पिच पर खेलने का फैसला टीम का था। हम जानते थे यह हमारे बल्लेबाजों के लिए भी चैलेंजिंग होगा, लेकिन हम इसके लिए तैयार थे, हालांकि पहली पारी में भारतीय बल्लेबाज अच्छी बैटिंग नहीं कर सके।
मैच के पहले दिन टीम इंडिया के 109 रन पर आउट हो गई और इंदौर के होलकर मैदान पर पिच पर सवाल उठने लगे। पहले दिन के पहले ही सेशन से 4.8 डिग्री का टर्न देखा गया। जो काफी ज्यादा था। ऐसे में भास्कर ने सबसे पहले दावा किया था कि भारतीय टीम मैनेजमेंट ने ही स्पिन ट्रैक की मांग की थी और अपने ही जाल में उलझ गई। बाद में ICC ने इस पिच को खराब रेटिंग भी दी।
तीसरे टेस्ट में गिरे 31 में से 26 विकेट स्पिनर्स को मिले। जबकि चार तेज गेंदबाजों के खाते में आए। एक रन आउट हुआ। अब पढ़िए रोहित ने क्या कहा...
भारत और ऑस्ट्रेलिया मैच के बारे में ट्विटर मीम्स और चुटकुलों से भरा रहा
ऑस्ट्रेलियाई मीडिया में फिर दिल्ली-नागपुर पिच की चर्चा:कहा- ICC की नजर में पिच एवरेज थी, परफेक्ट नहीं पर खेलने लायक थी
ऑस्ट्रेलिया के खिलाफ बॉर्डर-गावस्कर ट्रॉफी के पहले दो टेस्ट के लिए नागपुर और दिल्ली में भारत की पिचों को ICC से औसत रेटिंग मिली है। गुरुवार को ऑस्ट्रेलिया के मीडिया पब्लिकेशन सिडनी मॉर्निंग हेराल्ड ने इसका जिक्र अपनी रिपोर्ट में किया। सीरीज के शुरू होने से पहले ही पिच को लेकर ऑस्ट्रेलियाई मीडिया लगातार सवाल उठाती रही है। नागपुर में विदर्भ क्रिकेट एसोसिएशन स्टेडियम की पिच को जिम्बाब्वे के मैच रेफरी ऐंडी पाइक्रॉफ्ट ने औसत रेटिंग दी है। वहीं दिल्ली के अरुण जेटली स्टेडियम की पिच को भी औसत रेटिंग दी गई। पूरी खबर पढ़ने के लिए यहां क्लिक करें।